BEGRUNDELSE

1.BAGGRUND FOR FORSLAGET

•Forslagets begrundelse og formål

I henhold til visumkodeksens artikel 25a, stk. 2, skal Kommissionen regelmæssigt vurdere tredjelandes samarbejde om tilbagetagelse og mindst en gang om året fremlægge sin vurdering for Rådet.

På grundlag af denne vurdering og i betragtning af de skridt, som Kommissionen hidtil har taget for at forbedre graden af samarbejde med det pågældende tredjeland om tilbagetagelse og Unionens overordnede forbindelser med det pågældende tredjeland, vurderer Kommissionen, at Gambias samarbejde ikke er tilstrækkeligt, og at der derfor er behov for handling. Den 15. juli 2021 vedtog Kommissionen derfor i overensstemmelse med visumkodeksens artikel 25a, stk. 5, litra a), et forslag til Rådets gennemførelsesafgørelse om suspension af anvendelsen af visse bestemmelser i visumkodeksen, der er omhandlet nedenfor, for så vidt angår gambiske statsborgere. Rådet vedtog gennemførelsesafgørelse (EU) 2021/1781 den 7. oktober 2021.

Når de foranstaltninger, der anvendes i overensstemmelse med en sådan gennemførelsesafgørelse, viser sig at være ineffektive, skal Kommissionen efter at have foretaget en vurdering og i overensstemmelse med visumkodeksens artikel 25a, stk. 5, litra b), ifølge visumkodeksen fremsætte et forslag om gradvis anvendelse af et af de forhøjede visumgebyrer på 120 EUR eller 160 EUR. Dette visumgebyr skal anvendes i stedet for standardvisumgebyret på 80 EUR.

• Situationen med hensyn til Gambia

Efter vedtagelsen af Rådets gennemførelsesafgørelse (EU) 2021/1781 har Kommissionen og Unionens højtstående repræsentant for udenrigsanliggender og sikkerhedspolitik/næstformanden fortsat dialogen med myndighederne i Gambia og anmodet dem om hurtigst muligt at forbedre deres samarbejde om tilbagetagelse. Kommissionen og medlemsstaterne har samarbejdet med repræsentanter for Gambias myndigheder på både teknisk og politisk plan. Fra EU's side har man har flere gange fremhævet sin alvorlige bekymring over de manglende fremskridt og de mulige konsekvenser af, at situationen ikke forbedres.

Samarbejdet med Gambia om tilbagetagelse er fortsat en udfordring. Medlemsstaterne har oplevet, at samarbejdet i alle faser af tilbagetagelses- og tilbagesendelsesprocessen har været ustabilt. Inden for rammerne af de løbende vurderinger, der er foretaget af Kommissionen på grundlag af pålidelige data fra medlemsstaterne, drøftelser i Rådets relevante arbejdsgrupper og ekspertgrupper og EU's institutioner, organer, kontorer og agenturer, rapporterede medlemsstaterne om et utilstrækkeligt samarbejde på alle trin i tilbagetagelsesprocessen, herunder i forbindelse med anvendelsen af proceduren for god praksis vedrørende identifikation og tilbagesendelse, som EU og Gambia er nået til enighed om.

I det meste af 2019 og 2020 og mellem marts 2021 og marts 2022 suspenderede Gambia ensidigt EU-medlemsstaternes mulighed for at sende irregulære gambiske migranter tilbage med charterfly.

Der er endnu ikke sket væsentlige og vedvarende fremskridt med tilbagetagelses- og tilbagesendelsesprocessen, selv om Gambias myndigheder begyndte at samarbejde om tilbagetagelse i 2022. Samarbejdet om tilbagetagelse hæmmes af manglende svar fra Gambias myndigheder på identifikationsanmodninger fra medlemsstaterne, langsom og ineffektiv identifikationspraksis såsom afvisning af tilbagetagelsesanmodninger eller anmodninger om yderligere samtaler, når der fremlægges bevis for statsborgerskab, og afvisning af at gennemføre samtaler med henblik på at identificere personer. Der er fortsat udfordringer med hensyn til rettidig udstedelse af rejsedokumenter, selv i bekræftede tilfælde, hvilket igen påvirker tilrettelæggelsen af tilbagesendelsesoperationer.

I marts 2022 ophævede Gambia det ensidige moratorium for charterflyvninger. Samarbejdet om tilbagesendelsesoperationer er dog fortsat vanskeligt: De gambiske myndigheder udstedte landingstilladelser i forbindelse med de første tilbagesendelsesoperationer senere end den aftalte tidsramme på en uge før flyvningen, hvilket førte til organisatoriske udfordringer og aflysninger. Siden da er der kun blevet gennemført tre tilbagesendelsesoperationer i juni, juli og september 2022. Tilbagesendelsesoperationerne skal fortsætte, og hyppigheden af flyvningerne skal øges.